‘जय श्री राम’ के नारे को लेकर अमर्त्य सेन ने दिया बड़ा बयान, कहा- बंगाली संस्कृति में तो....  
जय श्री राम जैसा नारा लोगों को पीटने के लिए इस्तेमाल किया जाता है
मेरी पोती मां दूर्गा को मानती है- अमर्त्य सेन
'भारत में हो रही लिंचिंग की घटनाओं से चिंतित हूं'
नोबेल पुरस्कार से सम्मानित अर्थशास्त्री अमर्त्य सेन ने शुक्रवार ‘जय श्री राम' के नारे को लेकर एक बड़ा बयान दिया. उन्होंने कहा कि ‘मां दुर्गा' के जयकारे की तरह ही ‘जय श्रीराम' का नारा बंगाली संस्कृति से नहीं जुड़ा है और इसका इस्तेमाल ‘लोगों को पीटने की बहाने'के तौर पर किया जाता है. सेन ने पश्चिम बंगाल के जादवपुर विश्वविद्यालय में बोल रहे थे. इस दौरान उन्होंने कहा कि ‘मां दुर्गा' बंगालियों के जीवन में सर्वव्याप्त हैं. जय श्री राम नारा बंगाली संस्कृति से नहीं जुड़ा है. आज कल राम नवमी ‘लोकप्रियता हासिल' कर रही है और उन्होंने पहले कभी इसके बारे में नहीं सुना था. मैंने अपनी चार साल की पोती से पूछा कि उसके पसंदीदा भगवान कौन है? उसने जवाब दिया कि मां दुर्गा. मां दुर्गा हमारी जिंदगी में मौजूद हैं. मुझे लगता है कि जय श्री राम जैसा नारा लोगों को पीटने के लिए आड़ के तौर पर इस्तेमाल किया जाता है. गौरतलब है कि बीते कुछ दिनों में  देश के अलग-अलग हिस्सों में मुस्लिम युवकों से ‘जय श्री राम'का नारा बुलवाने को लेकर उनके साथ मारपीट और उनकी हत्या तक की गई. ऐसा ही एक मामला झारखंड के सरायकेला से सामने आई थी. 
झारखंड के सरायकेला जिले के खरसावां में चोरी के शक में भीड़ ने 24 साल के मुस्लिम युवक को जमकर पीटा गया था, जिसकी बाद में मौत हो गई थी.  पुलिस ने मृतक की पहचान तबरेज अंसारी के नाम से किया था. मिली जानकारी के अनुसार तबरेज को कई घंटे तक पीटा गया था. इसके बाद 18 जून को उसे पुलिस के हवाले किया गया था. कोर्ट ने तबरेज को न्यायिक हिरासत में भेज दिया था. 22 जून को बेहद खराब हालत में उसे अस्पताल में भर्ती कराया गया, जहां इलाज के दौरान उसकी मौत हो गई थी.
वारदात से जुड़े कई वीडियो सामने आए थे. एक वीडियो में लोग उसे डंडों से पीटते नज़र आ रहे हैं और वो रहम की भीख मांग रहा है. एक दूसरे वीडियो में भीड़ उससे 'जय श्रीराम' और 'जय हनुमान' बोलने को कह रही है. पुलिस ने मामले में एक आरोपी पप्पू मंडल को गिरफ़्तार किया था. मृतक तबरेज़ अंसारी पुणे में वेल्डिंग का काम करता था. वो खरसावां स्थित अपने गांव में ईद मनाने आया था. कुछ दिन बाद उसकी शादी भी होने वाली थी.